Chiefs se afrigter bedank onverwags | Netwerk24
27 Junie 2019 12:43
Colin Cooper, afrigter van die Chiefs, het 'n jaar voor die verstryking van sy kontrak onverwags bedank.
Colin Cooper sal nie volgende jaar weer die Chiefs afrig nie.Foto: Getty Images
"Ons is dankbaar vir Coops se uitstaande leierskap en afrigting," het Michael Collins, die Chiefs se uitvoerende hoof, in 'n nuusverklaring gesê.
"Hy is 'n trotse man wat hoë eise stel in terme van persoonlike standaarde en gedrag – op én af van die veld. Ons is baie trots op die kultuur wat hy gevestig en span-omgewing wat hy geskep het. Hy kan trots wees op wat hy vermag het."
Volgens Steve Tew, uitvoerende hoof van Nieu-Seeland Rugby (NZR), was die begin van die volgende Wêreldbeker-siklus aanstaande jaar 'n faktor in die 60-jarige Cooper se besluit.
"Volgende jaar sal baie spelers kom en gaan, soos wat gebruiklik die jaar ná 'n WB-toernooi die geval is," sê Tew.
NZR lewer insette in die aanstelling van Superrugby-afrigters.
"Met dít in gedagte het beide Colin en die klub oor etlike weke gesels en tot die slotsom gekom dat dit die beste vir die Chiefs sal wees om 'n nuwe afrigter vir 2020 en daarna te kry," sê Tew.
Cooper was agt seisoene aan die spits van die Hurricanes voordat hy Dave Rennie in 2018 as die Chiefs se afrigter opgevolg het.
"Die rol van hoofafrigter het die afgelope vyf of ses jaar baie verander. My passie is om op die veld af te rig, maar met al hoe meer afrigtingspersoneel deesdae, word ek toenemend van my passie ontneem," het Cooper gesê.